
28 מרץ 2004

מטס המיישר לציון 55 שנה למבצע עובדה  
אתמול, 27.3.04, התקיים "מטס המיישר" לציון 55 שנה למבצע "עובדה" לכיבוש אילת.  היה זה מטס ייחודי שלא היו כמוהו באגודה בשנים האחרונות: הטיסה הייתה למנחת המיישר, שהוא מסלול עפר כבוש מאבני חצץ ("חמדה"), והנחתת המטוסים בוצעה בפעם הראשונה ע"י חולית הנחתה של אגודת התעופה, בהסמכת מנהל תעופה אזרחית. (בפעם הקודמת נחתו טייסי האגודה במנחת עפר מאולתר בהוד השרון ב-15.7.94 באירוע הזדהות עם רון ארד).  

ההחלטה על ביצוע המטס התקבלה שבוע בלבד לפני ביצועו, וזאת לפי בקשתו של מפקד חיל האוויר לשעבר אביהו בן נון לשתף את טייסי האגודה ומטוסיהם בהפקת סרט המשחזר את מסע חטיבת הנגב במבצע "עובדה" לכיבוש אילת בשנת 1949, כאשר המטוסים התבקשו לדמות את מטוסי טייסת הנגב שליוו את החטיבה.

מפיקי הסרט, "מסע אחר" ו"המרכז הישראלי לסיור" ביקשו השתתפות של שני מטוסים בלבד, אולם הנהלת האגודה התנתה את השתתפותנו במספר לא מוגבל של מטוסים. לאחר הסכמה על לוח זמנים לנחיתת המטוסים (שני מטוסים בהם פייפר קב אחד ומטוס עם צלם של ההפקה שינחתו ראשונים, ולאחר 15 דקות כל השאר), נרשמו והשתתפו במטס 15 מטוסים. למטוסים הוצמדו סטיקרים של אגודת התעופה שהוכנו במיוחד לטיסה זו.

במטוס הראשון שהוטס ע"י משה אקלר ושבו טס יו"ר האגודה ירון אפרת התארח אביהו בן נון, המטוס השני מסוג פייר קב הוטס ע"י אבי בן דוד ובו טס גם מנהל המטס רמי שדה, ובמטוס השלישי שהוטס ע"י אשר נחמיאס התארח ותיק טייסי  טייסת הנגב שהשתתף במבצע עובדה, בלפור סימן טוב  (80), וכן צלם טלוויזיה של ההפקה.

ההמראות נקבעו סביב השעה 11 בבקר, אולם מיד עם הנעת המנועים התבשרנו לאכזבת כולם, שנתיב אשקלון- בית קמה ניסגר ע"י חיל האוויר והטיסה לא תוכל להתבצע בשלב זה.

לאחר השתדלות ולחצים שהופעלו במקומות הנכונים ע"י אורחנו המכובד מח"א לשעבר, ניפתח עבורנו הנתיב והמטוסים החלו להמריא, באיחור של כ- 20 דקות מלוח הזמנים המקורי.

החל מאשקלון נתבקשנו ע"י חגב לטוס בגובה של 700 רגל QNH   בלבד עד בית קמה, מה שהוסיף כמובן ריגוש ועניין מיוחד  לטיסה...

עם נחיתת ראשוני המטוסים כבר חיכו במנחת ששת כלי הרכב (ג'יפים של UMI) שהסיעו את וותיקי חטיבת הנגב שהשתתפו במסע לאילת ובהם  אברהם אדן ומאיר פעיל ועוד אחרים, וכן צלמי ההפקה והמארגנים.

המטוס שבו הוטס הצלם ביצע מספר יעפים לצילום מעל שיירת כלי הרכב, ומיד עם נחיתתו הוקף בצלמים ובוותיקי המבצע כדי לפגוש את הטייס הוותיק בלפור סימן טוב. 

החלפת החוויות מהימים ההם בין האנשים האלה הייתה מאלפת ומרגשת לכל מי שנכח במקום. לסיום הפגישה הצטלמו  הוותיקים למזכרת על רקע ה-4X-CHU של א.י.מ.  מעוטר בסטיקר עם סמל אגודה התעופה...
מכאן הלכו כולם לראש הגבעה בצד המסלול  לכיבוד קל שהובא למקום ע"י אנשי האגודה, ושמעו סיפורים על המבצע מפיו של מאיר פעיל שהיה ממפקדיו, ודברי תודה והערכה ממארגני ההפקה על השתתפות טייסי וחברי האגודה.    לאחר עזיבת שיירת המכוניות, (שהחלה במסע לאורך התוואי המקורי מלפני 55 שנה עוד ביום שישי ותסיימו בערב יום ראשון), החלו ההמראות חזרה לצפון והמטס המיוחד והמרגש הזה הסתיים. הסרט על המסע והמפגש עם המטוסים אמור להיות מוקרן בטלוויזיה ביום העצמאות, פרטים מדויקים יימסרו בקרוב.

	משתתפים
	שם
	המראה
	א.ק
	סוג מטוס

	4
	משה אקלר
	הרצליה
	DZM
	Beach סיירה

	2
	אבי בן דוד
	הרצליה
	AJZ
	PA18

	3
	אשר נחמיאס
	הרצליה
	CHU
	C172

	3
	זאב גבאי
	הרצליה
	AVV
	PA 34

	3
	גדי רכס
	הרצליה
	CDC
	C172

	3
	אבי רוזנבוים
	הרצליה
	AIJ
	C24R

	3
	סולומון ישראל
	הרצליה
	CHQ
	C172

	2
	יזהר נוי
	הרצליה
	CSO
	C152

	3
	יורם אבטבי
	הרצליה
	CHE
	C172

	2
	יגאל קפלן
	תימן
	CDV
	C152

	2
	אריה שגיא
	הרצליה
	CAV
	C152

	3
	אברהם ליפשיץ
	חיפה
	CGC
	C172


חברי האגודה והועד מודים לכל אלה שהודות להם ניתן היה לקיים את המטס:

רמי שדה  - מנהל המטס

אבנר כספי, טומי בן ארי  ודרור דבש -  חוליית הנחתה 

יעל רוזן – אחראית על הבטיחות

ירון אפרת  - יו"ר האגודה שטרח ולא נח כדי שהמטס יצא לפועל. 

אשר נחמיאס - דובר האגודה

